
	« Σειρά  Διαλέξεων Ανοικτού  Πανεπιστημίου  Κύπρου»   ( 4ος κύκλος )


	Διάλεξη του Καθηγητή Σύγχρονης Πολιτικής και Κοινωνικής Ιστορίας
στο Τμήμα Πολιτικών Επιστημών της Σχολής Οικονομικών και Πολιτικών Επιστημών του Αριστοτελείου Πανεπιστημίου Θεσσαλονίκης
κ. Γιώργου Μαργαρίτη
Κύπρος και ελληνισμός 

στο Σπίτι της Κύπρου


Με τη διάλεξη του Καθηγητή Σύγχρονης Πολιτικής και Κοινωνικής Ιστορίας στο Τμήμα Πολιτικών Επιστημών της Σχολής Οικονομικών και Πολιτικών Επιστημών του Αριστοτελείου Πανεπιστημίου Θεσσαλονίκης κ. Γιώργου Μαργαρίτη, με θέμα Κύπρος και ελληνισμός, ξεκίνησε την Τετάρτη 2 Οκτωβρίου 2019, στο Σπίτι της Κύπρου, ο 4ος κύκλος της επιτυχημένης «Σειράς διαλέξεων Ανοικτού Πανεπιστημίου Κύπρου».

Η «Σειρά», που στοχεύει στη διάχυση της γνώσης στο ευρύτερο κοινό, προσφέροντας στους συμμετέχοντες τη δυνατότητα για την πραγμάτωση δημιουργικής μάθησης, την απόκτηση, επικαιροποίηση ή αναβάθμιση γνωστικών ικανοτήτων, δεξιοτήτων και αντιλήψεων σε νέους τομείς και πεδία, συνδιοργανώνεται, από το Σπίτι της Κύπρου, το Ανοικτό Πανεπιστήμιο Κύπρου και τον Ελληνικό Πολιτιστικό Όμιλο Κυπρίων Ελλάδος, στο πλαίσιο συνεργασίας και γόνιμης σύμπραξης των τριών φορέων, με στόχο την ανάδειξη θεμάτων εκπαιδευτικού, πολιτιστικού, ιστορικού και κοινωνικού ενδιαφέροντος που αφορούν στην Κύπρο.

Όπως, χαρακτηριστικά, ανέφερε η Μορφωτική Σύμβουλος της Πρεσβείας της Κυπριακής Δημοκρατίας δρ Νάντια Στυλιανού, καλωσορίζοντας τον Καθηγητή κ. Γιώργο Μαργαρίτη στο Σπίτι της Κύπρου, πρόκειται για μία σημαντική μορφωτική πρωτοβουλία που στοχεύει στην προβολή της Κύπρου, της ιστορίας της, της πνευματικής και επιστημονικής παραγωγής και του πολιτισμού της, και άλλων θεμάτων ενδιαφέροντος, μέσω συντονισμένων πολιτιστικών και εκπαιδευτικών δράσεων και η παροχή υψηλού επιπέδου επιμόρφωση για το ευρύτερο κοινό.

Χαιρετισμό στην εκδήλωσε απηύθυνε ο Πρόεδρος του Ελληνικού Πολιτιστικού Ομίλου Κυπρίων Ελλάδος δρ Ηρακλής Ζαχαριάδης
Όπως ανέφερε ο κ. Μαργαρίτης, στο πλαίσιο της διάλεξής του, ο ελληνισμός έχει διαχρονική παρουσία και αξιοσημείωτη ενίοτε γεωγραφική διάχυση. Πρόκειται για μια από τις σταθερές παραμέτρους των Βαλκανίων, της ανατολικής Μεσογείου, του Αιγαίου και των απέναντι ακτών. Στη μακρά του ιστορία δημιούργησε πλήθος πολιτικές οντότητες και σε κάθε εποχή επηρέασε το πολιτικό και πολιτιστικό περιβάλλον αυτής της ευρύτατης ζώνης. Στις αρχές του 19ου  αιώνα, στον απόηχο ευρύτερων ανατροπών στον ευρωπαϊκό κόσμο συνέβη κάτι το καινούργιο: Δημιουργήθηκε Ελληνικό Κράτος. Για τη μακραίωνα ιστορία του ελληνισμού το γεγονός αυτό αποτέλεσε μια τομή η οποία επέβαλε τον επαναπροσδιορισμό όρων και εννοιών. Δεν ήταν κάτι το τραγικό ως προς τις σταθερές της ιστορίας. Οι εκτός Ελλάδας Έλληνες παρέμειναν σαφώς περισσότεροι από τους εντός Ελλάδας αντίστοιχους για έναν ολόκληρο ακόμα αιώνα. Οι Ελληνοκύπριοι ανήκαν σε αυτούς. Στα 1922 ακολούθησε μια άλλη βαθύτερη ανατροπή. Η Ελλάδα και ο ελληνισμός έγιναν η ίδια σχεδόν και η αυτή οντότητα. Έξω από τον γεωγραφικά προσδιορισμένο αυτό χώρο παρέμεινε μόνο μια ισχυρή πολιτική παρουσία ελληνισμού: αυτός της Κύπρου. 
Μετά την ολοκλήρωση της διάλεξης ακολούθησε ανοικτή  συζήτηση με το ακροατήριο την οποία συντόνισε η Μορφωτική Σύμβουλος της Πρεσβείας της Κυπριακής Δημοκρατίας δρ Νάντια Στυλιανού.
3 Οκτωβρίου 2019

